Boer verloor lewe in nóg ŉ plaasaanvalKallie Schoonraad (Foto: Facebook) ŉ Boer van Rustenburg in Noordwes het dié naweek sy lewe in nóg ŉ plaasaanval verloor – die derde sterfte in ŉ plaasaanval binne net 24 uur. Sers. Ofentse Mokgadi, woordvoerder van die Rustenburg-polisie, sê dié aanval het Saterdagaand omstreeks 20:00 plaasgevind, net enkele ure voordat ŉ ander boer in die Hartbeespoort-omgewing ook sy lewe verloor het. Vroeër dieselfde dag is Jeffrey Zetler, eienaar van die Mooiberge-aarbeiplaas op Stellenbosch, ook op sy plaas vermoor. Mokgadi sê ŉ 47-jarige man, geïdentifiseer as Kallie Schoonraad, het gereageer nadat een van sy kinders buite die huis om hulp geskree het. Vyf verdagtes was glo reeds op die erf en het die pa doodgeskiet toe hy buite die huis ondersoek ingestel het. Volgens hom het die vyf verdagtes die huis binnegestorm, dit geplunder en huishoudelike items soos ŉ televisiestel en selfone gesteel. Die verdagtes het tydens dié proses die man se vrou en sy drie kinders aangerand voordat hulle met die oorledene se wit Toyota Fortuner op die vlug geslaan het. Schoonraad laat sy vrou, Malindie (39), en kinders, Carel (11), Karli (10) en Daniel (5) agter. Niemand is nog in verband met die voorval in hegtenis geneem nie. ŉ Ondersoek duur voort.